**OBRAZLOŽITEV**

Nina Perger je leta 2014 diplomirala na Fakulteti za družbene vede Univerze v Ljubljani in na Pedagoški fakulteti Univerze v Ljubljani, kjer je leta 2015 tudi zaključila drugostopenjski magistrski študij. Trenutno deluje kot mlada raziskovalka na Fakulteti za družbene vede Univerze v Ljubljani.

Nina Perger v svojem magistrskem delu pod mentorstvom dr. Špele Razpotnik in somentorstvom dr. Veronike Tašner obravnava percepcije seksizma zaposlenih v visokošolskem prostoru. Delo z izvirno zastavljeno kvalitativno raziskavo pomembno prispeva k obstoječim, pogosto kvantitativno zastavljenim raziskavam spolnih neenakosti v visokošolskem prostoru, saj zmore zajeti več nivojev in pojavnih oblik tega pojava. Osredotoča se namreč na subjektivne konceptualizacije seksizma, vsebinsko in strukturno analizira pripovedi doživljanja seksizma ter procese, ki spremljajo odzivanje na doživet seksizem. S tem omogoča pridobivanje poglobljenega vpogleda v reprodukcijo družbenih asimetričnih razmerij moči med spoli. Njeno delo odraža teoretsko in raziskovalno suverenost, široko in poglobljeno obvladovanje teoretskih konceptov, inovativnost pri konstrukciji raziskovalnega problema ter samostojnost tako pri zastavitvi raziskovalnega načrta kot tudi njegovi izvedbi. Nina Perger s svojim delom nedvomno doprinese k večji občutljivosti za pojavljanje in razsežnosti seksizma, ki omogoča njegovo učinkovito naslavljanje.